b'\n_START_ARTICLE_\nSacerdot\n_START_SECTION_\nEl sacerdot en les religions naturals\n_START_PARAGRAPH_\nLes religions naturals que adoren esperits i divinitats de la naturalesa, practicades fins al dia de hui per nombrosos pobles, consagren al sacerdot com la persona que s\'encarrega de mantindre un equilibri entre eixes forces misterioses i les persones. En vista a aix\xc3\xb2, naix el concepte del sacrifici ritual i altres formes lit\xc3\xbargiques en les quals s\'establix un di\xc3\xa0leg entre el poble i els esperits. En molts pobles antics el sacrifici podia ser fins i tot hum\xc3\xa0, i era realitzat al mig d\'una festivitat popular dirigida a complaure i mantindre en harmonia les forces de la naturalesa. D\'estes manifestacions primig\xc3\xa8nies de la humanitat, es troben restes en les mateixes Escriptures judeocristianes i es pot evidenciar en ella una lluita constant entre el politeisme, aspecte elaborat de les religions naturals i el monoteisme que conquistava.\n_START_SECTION_\nEl sacerdot en les religions politeistes\n_START_PARAGRAPH_\nDurant la prevalen\xc3\xa7a de les religions politeistes, de les quals es poden posar com a exemples destacats la dels antics grecs, els romans, els asteques, els antics egipcis i altres, el sacerdoci es diversifica i cada divinitat t\xc3\xa9 la seua pr\xc3\xb2pia casta. D\'aix\xc3\xb2 trobem rastre en les Escriptures quan per exemple en el Llibre dels Reis es parla dels "sacerdots de Baal". Aix\xc3\xad mateix en la cultura grecoromana es podien trobar sacerdots dedicats al culte de Zeus i en les civilitzacions indoamericanes els sacerdots del culte solar, com els Txibtxes. La casta sacerdotal que es dedicava al culte d\'un d\xc3\xa9u en particular, s\'encarregava del temple, dels sacrificis i l\'administraci\xc3\xb3 de les ofrenes dedicades al mateix. S\'ha de destacar el culte rom\xc3\xa0 a la deessa Vesta, que s\'encomanava a sacerdotesses molt apreciades pel poble rom\xc3\xa0, les vestals, que gaudien de nombrosos privilegis.\n_START_SECTION_\nLa dona en el sacerdoci\n_START_PARAGRAPH_\nLa consideraci\xc3\xb3 de la dona ha estat un tema discutit des d\'antic. Vista en el rol d\'ama de la casa, els pobles d\'estil patriarcal, han cregut que els assumptes religiosos corresponen tamb\xc3\xa9 al bar\xc3\xb3. En la hist\xc3\xb2ria de la humanitat, aix\xc3\xb2 no obstant, es poden trobar exemples de "sacerdotesses" com en alguns cultes grecoromans i egipcis, entre ells el de les vestals, ja citat. Les religions monoteistes van excloure definitivament el paper de la dona com a intercessora entre el poble i la divinitat i el tema nom\xc3\xa9s ha estat rebatut a partir del segle\xc2\xa0xx amb l\'ordenaci\xc3\xb3 de dones en esgl\xc3\xa9sies com l\'anglicana.\n_START_SECTION_\nEl sacerdot en el judaisme\n_START_PARAGRAPH_\nEl sacerdoci en el judaisme naix de l\'experi\xc3\xa8ncia del poble d\'Israel i el seu alliberament d\'Egipte per instituci\xc3\xb3 divina tal com ve relatat en el Pentateuc. D\xc3\xa9u triaria a una de les dotze tribus, la de Lev\xc3\xad, representada per Aaron, germ\xc3\xa0 de Mois\xc3\xa8s, per a dedicar-se a cuidar de l\'Arca de l\'Alian\xc3\xa7a i del culte a la divinitat, encara que sorgix tamb\xc3\xa9 el concepte de tota l\'Assemblea d\'Israel com a poble sacerdotal, l\'\xc3\xbanica naci\xc3\xb3 mediadora entre tota la humanitat i D\xc3\xa9u, la naci\xc3\xb3 santa i triada. El mateix Aaron seria el primer sacerdot hebreu. La dita responsabilitat seria heredit\xc3\xa0ria i passaria de generaci\xc3\xb3 en generaci\xc3\xb3. D\'entre els sacerdots, el cap de la casa d\'Aaron (el seu primog\xc3\xa8nit, a qui seguiria el seu primog\xc3\xa8nit) seria el Summe Sacerdot, \xc3\xa9s a dir, el m\xc3\xa0xim representant de la tribu de Lev\xc3\xad per a conduir el culte. Esta nova organitzaci\xc3\xb3 sacerdotal que ve de la primera religi\xc3\xb3 monoteista del m\xc3\xb3n, aconseguiria la seua esplendor durant els regnats de David i Salom\xc3\xb3 els quals construirien el temple de Jerusalem. Esta organitzaci\xc3\xb3 influiria posteriorment el naixement del cristianisme. La ruptura de la successi\xc3\xb3 lev\xc3\xadtica, especialment de l\'elecci\xc3\xb3 del Summe Sacerdot, el qual tindria una figura pol\xc3\xadtica tan fort com la del rei d\'Israel, portaria seriosos conflictes. Cap al segle\xc2\xa0ii aC (any 152 aC), per exemple, l\'elecci\xc3\xb3 de Jonatan del llinatge Macabeu, per\xc3\xb2 no lev\xc3\xadtic, com a Summe Sacerdot, crearia la secessi\xc3\xb3 de la comunitat esenia de Qumr\xc3\xa1n i la completa enemistat del partit dels Fariseus. La desaparici\xc3\xb3 del temple de Jerusalem destru\xc3\xaft pels romans durant la caiguda de Jerusalem de l\'any 70, va donar com a conseq\xc3\xbc\xc3\xa8ncia el final del culte monoteista judaic i la di\xc3\xa0spora jueva. La religi\xc3\xb3 es desenvoluparia al que hui coneixem com el rabinisme que, entre altres coses, no \xc3\xa9s pr\xc3\xb2piament el sacerdoci tal com s\'ent\xc3\xa9n modernament. El rab\xc3\xad \xc3\xa9s l\'home dedicat a la ci\xc3\xa8ncia de les Escriptures (la Torah), per\xc3\xb2 no complix funcions culturals. El judaisme contemporani encara respecta la disposici\xc3\xb3 divina de l\'elecci\xc3\xb3 lev\xc3\xadtica com l\'\xc3\xbanica autoritzada per a la celebraci\xc3\xb3 del culte i l\'esperan\xc3\xa7a \xc3\xa9s que amb la reconstrucci\xc3\xb3 del temple de Jerusalem, nom\xc3\xa9s els levites, de la tribu de Lev\xc3\xad, continuaran la labor interrompuda fa dos mil anys.\n_START_SECTION_\nEl sacerdot en el cristianisme\n_START_PARAGRAPH_\nLa religi\xc3\xb3 cristiana, que es considera hereva del judaisme, concep el sacerdoci des d\'una perspectiva tamb\xc3\xa9 b\xc3\xadblica que, de totes les maneres, arriba a ser una altra interpretaci\xc3\xb3 de la doctrina lev\xc3\xadtica. Abans que res, des de la perspectiva jueva, Jesucrist no era un sacerdot perqu\xc3\xa8 no pertanyia a la tribu de Lev\xc3\xad, sin\xc3\xb3 que era fill de David de la tribu de Jud\xc3\xa0. El judaisme en conciliaci\xc3\xb3 amb el cristianisme reconeix en canvi en Jes\xc3\xbas a un rab\xc3\xad, \xc3\xa9s a dir, un mestre, m\xc3\xa9s que qualsevol altra cosa. Els cristians creuen en canvi que Jes\xc3\xbas es va oferir en sacrifici pels pecats de la humanitat per la seua mort en la creu i, per tant \xc3\xa9s l\'\xc3\xbanic mediador entre D\xc3\xa9u i les persones. Per\xc3\xb2 la visi\xc3\xb3 de la participaci\xc3\xb3 del poble en este sacrifici varia entre les distintes branques del cristianisme. Si b\xc3\xa9 Jes\xc3\xbas \xc3\xa9s dins de la l\xc3\xb2gica i la teologia cristiana l\'\xc3\xbanic sacerdot, ell mateix institu\xc3\xafx als ap\xc3\xb2stols com els anunciadors de la fe a les nacions i en el dit magisteri es constru\xc3\xafx la nova l\xc3\xb2gica lev\xc3\xadtica. El cristianisme hereta llavors de l\'antiga tradici\xc3\xb3 jueva el concepte de "Poble de D\xc3\xa9u", "naci\xc3\xb3 Santa" i "Poble Sacerdotal" i este s\'estendria a tots aquells que entren dins de la din\xc3\xa0mica del "Nou Poble de D\xc3\xa9u"._NEWLINE_Per a les ensenyances cristianes, \xc3\xa9s important la doctrina continguda en l\'Ep\xc3\xadstola als Hebreus, que justifica la major perfecci\xc3\xb3 del sacerdoci de Jesucrist sobre l\'antic sacerdoci d\'Aaron. En est\xc3\xa0 Ep\xc3\xadstola s\'anomena al nou sacerdoci el sacerdoci de Melquisedec, per a indicar que \xc3\xa9s un sacerdoci no vinculat a l\'her\xc3\xa8ncia lev\xc3\xadtica.\n_START_SECTION_\nEn el cristianisme oriental\n_START_PARAGRAPH_\nSuperposable en el catolicisme, si b\xc3\xa9 els homes casats poden ser sacerdots en l\'ortod\xc3\xb2xia oriental i les Esgl\xc3\xa9sies Cat\xc3\xb2liques Orientals, per\xc3\xb2 en cap cas poden casar-se despr\xc3\xa9s de l\'ordenaci\xc3\xb3, fins i tot si esdevenen vidus. Els candidats a bisbe es trien nom\xc3\xa9s d\'entre els c\xc3\xa8libes.\n_START_SECTION_\nEn l\'anglicanisme\n_START_PARAGRAPH_\nEl paper d\'un sacerdot a la Comuni\xc3\xb3 Anglicana \xc3\xa9s en gran manera el mateix que dins de l\'Esgl\xc3\xa9sia Cat\xc3\xb2lica Romana i el cristianisme oriental, excepte que la llei can\xc3\xb2nica en gaireb\xc3\xa9 totes les prov\xc3\xadncies anglicanes restringeix l\'administraci\xc3\xb3 de la confirmaci\xc3\xb3 al bisbe, igual que amb l\'ordenaci\xc3\xb3. Mentre que els sacerdots anglicans que s\xc3\xb3n membres d\'ordes religiosos han de romandre c\xc3\xa8libes (encara que hi ha excepcions, com sacerdots en l\'Ordre Anglicana dels Cistercencs), els clergat secular: bisbes, sacerdots i diaques que no s\xc3\xb3n membres d\'ordes religiosos, se\'ls permet casar-se abans o despr\xc3\xa9s de l\'ordenaci\xc3\xb3. Les esgl\xc3\xa9sies anglicanes, a difer\xc3\xa8ncia de les tradicions cat\xc3\xb2lica o cristianes orientals, han perm\xc3\xa8s l\'ordenaci\xc3\xb3 de dones com a sacerdotesses en algunes prov\xc3\xadncies des de 1971. No obstant aix\xc3\xb2, aquesta pr\xc3\xa0ctica continua sent controvertida; una minoria de prov\xc3\xadncies (10 de les 38 en tot el m\xc3\xb3n) mantenen un sacerdoci exclusivament mascul\xc3\xad.  La majoria de les esgl\xc3\xa9sies anglicanes segueixen sense ordenar dones al sacerdoci.\n_START_SECTION_\nEn el protestantisme\n_START_PARAGRAPH_\nEl protestantisme denega un sacerdoci diferent del del com\xc3\xba dels fidels (en diuen Sacerdoci Universal, doctrina que va defendre Mart\xc3\xad Luter) i m\xc3\xa9s a\xc3\xafna desvirtua la successi\xc3\xb3 apost\xc3\xb2lica.\n_START_SECTION_\nEn l\'Esgl\xc3\xa9sia de Jesucrist dels Sants dels \xc3\x9altims Dies (Mormons)\n_START_PARAGRAPH_\nPer a l\'Esgl\xc3\xa9sia de Jesucrist dels Sants dels \xc3\x9altims Dies, tamb\xc3\xa9 coneguda com a Esgl\xc3\xa9sia mormona, el sacerdoci es considera com una autoritat especial per a administrar certs ritus (com el baptisme morm\xc3\xb3) que va ser restaurat durant una visi\xc3\xb3 que el fundador d\'eixa religi\xc3\xb3, Joseph Smith, va dir haver tingut, per mitj\xc3\xa0 de la imposici\xc3\xb3 de mans de Joan el Baptista i de Pere, Jaume, i Joan l\'any 1829. En eixa comunitat, el sacerdoci es transmet generalment a tots els barons a partir dels 12 anys per mitj\xc3\xa0 d\'un ritu d\'imposici\xc3\xb3 de mans.\n_START_SECTION_\nEl sacerdoci en l\'islam\n_START_PARAGRAPH_\nL\'islam reconeix com a \xc3\xbanic mediador al Profeta, Mahoma, el qual va rebre el Sant Alcor\xc3\xa0 de les mans de D\xc3\xa9u i ho va delegar com a responsable d\'anunciar l\'aut\xc3\xa8ntic culte div\xc3\xad a tots els pobles. Tot home \xc3\xa9s responsable de la seua pr\xc3\xb2pia disciplina interior pel que fa a les seues relacions amb D\xc3\xa9u i les funcions de l\'Imam no s\xc3\xb3n altres que les de custodiar la disciplina religiosa i l\'estudi dels textos sagrats.\n_START_SECTION_\nEl sacerdoci en l\'hinduisme\n_START_PARAGRAPH_\nEn l\'hinduisme hi ha una casta sacerdotal dedicada a un determinat d\xc3\xa9u, com succe\xc3\xafx ara com ara en un pa\xc3\xads com L\'\xc3\x8dndia.\n_START_SECTION_\nEl sacerdoci en el budisme\n_START_PARAGRAPH_\nEn el budisme no es reconeix un sacerdoci de manera doctrinal, sin\xc3\xb3 un magisteri exercit pels monjos com guies cap a la veritat. Per\xc3\xb2 no hi ha un intermediari per al budisme entre l\'home i el seu propi dest\xc3\xad.'